Meghalt Takácsy Gyula, az első parlament MDF-es képviselője | 24.hu
meghaltelhunytmdf
hírszerkesztő. 2015. 03. 09. 19:10
78 éves korában, hosszan tartó betegség után hunyt el az egykori politikus - tudatta a család hétfőn.
A Lechner Ödön-díjas építészmérnök, mérnökközgazdász 1991 és 1994 között volt országgyűlési képviselő, a gazdasági bizottság elnöke. 1994 és 1998 között a Fővárosi Közgyűlés képviselője, a költségvetési és adóügyi albizottság elnöke, a tulajdonosi bizottság tagja volt.
Takácsy Gyula 1991-ben alapító elnöke volt a Magyar Befektetési és Fejlesztési Rt.-nek, amely 1993-tól Magyar Befektetési és Fejlesztési Bankként működött. 1998 és 2000 között a MÁV Rt. Igazgatóságának elnöke, a magyar vasútreform miniszteri biztosa volt. 2004 és 2008 között az Építéstudományi Egyesület elnöke, 1991 és 1998 között a Magyar Gazdasági Kamara, majd a Magyar Munkaadói Szövetség alelnöke, 1997 és 2000 között a Budapesti Kereskedelmi és Iparkamara elnökségi tagja, a Deák Ferenc Társaság alapító tagja volt – írja az MTI.
Munkásságáért a Magyar Köztársasági Érdemrend Tisztikeresztje polgári tagozat kitüntetésében részesült 2007-ben.
Takácsy Gyula március 5-én hunyt el, temetéséről később intézkednek.
Címkék: meghaltelhunytmdf